Document ID: 32014L0012

KOMISIJOS DELEGUOTOJI DIREKTYVA 2014/12/ES
2013 m. spalio 18 d.
kuria, derinant prie technikos pažangos, iš dalies keičiamos Europos Parlamento ir Tarybos direktyvos 2011/65/ES IV priedo nuostatos dėl išimties, kuria leidžiama naudoti šviną detektorių ir duomenų surinkimo vienetų, naudojamų pozitronų emisijos tomografuose, integruotuose į magnetinio rezonanso vaizdo gavimo įrangą, spausdintinių plokščių lydmetaliuose
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (1), ypač į jos 5 straipsnio 1 dalies a punktą,
kadangi:
(1)
Direktyva 2011/65/ES draudžiama šviną naudoti rinkai teikiamoje elektros ir elektronikos įrangoje;
(2)
į magnetinio rezonanso vaizdo sudarymo įrangą integruotuose pozitronų emisijos tomografuose vyksta stiprios vibracijos. Ištyrus bešvinių lydmetalių jautrumą vibracijoms paaiškėjo, kad didelės vibracijos sąlygomis jų gyvavimo trukmė trumpesnė negu alavo arba švino lydmetalio jungčių. Dėl įrangos specifinių sąlygų ir geometrinių apribojimų sunku taikyti mechanines priemones, kuriomis būtų galima pašalinti intensyvią vibraciją arba pakankamai ją sumažinti;
(3)
nenaudoti švino arba ją pakeisti kuo nors kitu šiuo metu techniškai ir moksliškai neįmanoma. Reikia padaryti laikiną išimtį, kad gamintojai turėtų pakankamai laiko atlikti mokslinius tyrimus ir nustatyti tinkamas bešvines medžiagas bei konstrukcijas;
(4)
todėl Direktyvą 2011/65/ES reikėtų atitinkamai iš dalies pakeisti,
PRIĖMĖ ŠIĄ DIREKTYVĄ:
1 straipsnis
Direktyvos 2011/65/ES IV priedas iš dalies keičiamas kaip nurodyta šios direktyvos priede.
2 straipsnis
1. Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip per šešis mėnesius nuo jos įsigaliojimo. Jos nedelsdamos pateikia Komisijai tų nuostatų tekstą.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2013 m. spalio 18 d.

Labels: 7
3
0
1